**RN Raimondo Montecuccoli** (ital. *Regia Nave Raimondo Montecuccoli*) oli Italian kuninkaallisen laivaston Montecuccoli-luokan kevyt risteilijä toisessa maailmansodassa.

Valmistus
---------

*Pääartikkeli: Montecuccoli-luokka*
Alus tilattiin Genovasta Ansaldolta, missä köli laskettiin 1. lokakuuta 1931. Alus laskettiin vesille 2. elokuuta 1934 ja valmistui 30. kesäkuuta 1935.

Palvelus
--------

Pari vuotta valmistumisensa jälkeen alus lähetettiin Kiinan–Japanin sodan aikana valvomaan Italian etuja Kauko-itään. Alus lähti 27. elokuuta 1937 Napolista ja saapui 15. syyskuuta Shanghaihin, missä se liittyi miinalaiva *Lepanton* ja tykkivene *Carlotton* muodostamaan osastoon. Alus vieraili Australiassa tammikuusta maaliskuuhun 1938 sekä Japanissa ja Hongkongissa.

Alus määrättiin paluumatkalle. Osaston johdon se luovutti *Bartolomeo Colleonille*. Alus lähti Shanghaista 1. marraskuuta 1938 ja saapui 7. joulukuuta Napoliin, mistä se siirrettiin huollettavaksi telakalle La Spezian. Palvelukseen palattuaan alus liitettiin 2. laivueen 8. risteilijäviirikköön.

Vuoden 1940 alussa se oli 7. risteilijäviirikössä sisaraluksensa *Muzio Attendolon* sekä *Emanuele Filiberto Duca d'Aostan* ja *Eugenio di Savoian* kanssa. Italian julistettua sodan liittoutuneille alus osallistui Calabrian taisteluun sekä Pohjois-Afrikkaan matkanneiden saattueiden suojaamiseen. Joulukuussa alus osallistui *Savoian* ja hävittäjäsuojauksen kanssa lähellä Lukovëa olevien kreikkalaisten maajoukkojen asemien tulittamiseen.

Alus laski viirikkönsä mukana Cap Bonin edustan sulkuun miinoja 19.–24. huhtikuuta 1941. Heinäkuussa suojatessaan Pohjois-Afrikasta palaavaa saattuetta *Giuseppe Garibaldiin* osui Britannian kuninkaallisen laivaston sukellusveneen *HMS Upholderin* laukaisema torpedo. Britannian kuninkaallisen laivaston operaation Mincemeatin aikana 24. elokuuta alus oli Palermossa, josta käsin se viirikkönsä mukana pyrki tuloksetta estämään Maltalle matkanneiden saattueiden matkan.

Lokakuussa suunniteltu miinoitusmatka Bengasin edustalle peruuntui, minkä mahdollisena syynä pidetään Brittiläisen Välimeren laivaston merellä oloa. Alus suojasi saattueita ja osallistui Ison-Syrtin ensimmäiseen taisteluun suojatessaan 16.–19. joulukuuta 1941 saattuetta M42. Saattueiden suojana olo jatkui, kunnes se toukokuussa viirikkönsä mukana siirrettiin Cagliariin, Sardiniaan. Siirrolla pyrittiin 14. toukokuuta estämään *HMS Welshmanin* huoltokuljetukset Maltalle, mutta tuloksetta.

Maltalle pyrkivä operaatio Harpoon käynnistyi 12. kesäkuuta liittoutuneiden saattueen lähtiessä Gibraltarilta. Alus lähti seuraavana päivänä viirikkönsä mukana Cagliarista kohdatakseen saattueen. Alukset määrättiin kuitenkin Palermoon, josta ne lähtivät uudelleen merelle 14. kesäkuuta hyökätäkseen saattueen kimppuun Pantellarian edustalla. Palermosta lähteneeseen osastoon kuului viirikön tukena viisi hävittäjää. Osasto iski saattueen suojueeseen, jolloin *HMS Bedouin* tuhoutui ja *HMS Partridge* vaurioitui.

*Raimondo Montecuccoli* vaurioitui 4. joulukuuta Yhdysvaltain ilmavoimien iskiessä Napolin satamaan. Alus siirrettiin telakalle korjattavaksi, missä se oli vuoden 1943 puoleen väliin. Liittoutuneiden noustua maihin Sisiliassa alus lähti *Eugenio di Savoian* kanssa 4. elokuuta La Speziasta iskeäkseen Palermossa oleviin kohteisiin. Operaatio kuitenkin peruutettiin liittoutuneiden havaittua alukset.

Italian antauduttua alus purjehti Maltalle ja edelleen Aleksandriaan. Se palveli sodan lopun nopeana kuljetusaluksena. Sodan päätyttyä alus muutettiin koululaivaksi, jolloin sille asennettiin tutka ja sen ilmatorjunta-aseistus modernisoitiin. Alus oli lokakuusta 1953 kesäkuuhun 1954 modernisoitavana, jolloin sen B-torni poistettiin. Se jatkoi edelleen koululaivana vuoden 1963 koulutusjakson loppuun.

*Raimondo Montecuccoli* poistettiin laivaston palveluksesta 1. kesäkuuta 1964 ja se myytiin romutettavaksi.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **RN Raimondo Montecuccoli (1934)**.
* Whitley, M. J.: *Cruisers of World War Two - an international encyclopedia*. Lontoo: Arms and Armour, 1996. ISBN 1-86019-874-0. (englanniksi)
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Greene, Jack & Massignani, Alessandro: *The Naval War in the Mediterranean 1940-1943*. Lontoo: Chatham Publishing, 2002. ISBN 1-86176-190-2. (englanniksi)

### Viitteet

1. 1 2 3 4 5 6 7 8 9  Whitley, M. J s. 136

*Montecuccoli*-luokan risteilijät

|  |
| --- |
| *Muzio Attendolo* –
*Raimondo Montecuccoli* |
| Edeltäjä: *Cadorna*-luokka – Seuraaja: *Duca d'Aosta* -luokka |